Økningen i mobbing: – Gir flere med psykiske lidelser
Økt mobbing blant barn og unge er et kraftig varsku om hva som venter, advarer Rådet for psykisk helse. – Angst og depresjoner kan stige betraktelig. Derfor må denne utviklingen snus. Jeg er ordentlig bekymret. Forskning har vist at mobbing er en stor risikofaktor for utvikling av helseplager, sier generalsekretær Tove Gundersen i Rådet for psykisk helse til VG. Hun mener det er påvist i en årrekke at mennesker som blir mobbet i oppveksten er overrepresentert blant folk med psykiske lidelser som voksne. Gundersen møter stadig mennesker som forteller om mobbing som hovedårsak til ødelagte liv. – De som sliter mest er de som mobber eller blir mobbet selv. Vi vet fra forskning at mobbing dobler risikoen for depresjon og øker risikoen for en rekke psykiske lidelser. Forskning viser at de som blir mobbet og de som mobber har også større risiko for angst og rusmiddelproblemer. Dette slår ofte ut i tidlig voksen alder, sier Gundersen. – Jeg er mest bekymret for de som lider i stillhet, legger hun til. VG har også tidligere skrevet av det medfører en høy samfunnskostnad at unge blir så preget av mobbing i oppveksten at de blir uføretrygdet og ute av stand til å jobbe i voksen alder. Også utdanningspolitikerne på Stortinget er opprørt over de siste tallene om mobbeutviklingen i skolen. Venstres Abid Raja sier han får fysisk vondt av mobbetallene. – Dette er grusomme tall som viser at det haster å komme med tiltak som virker. Som forelder selv får jeg vondt i magen av å lese om de skyhøye mobbetallene. Barna våre har rett på et trygt og godt skolemiljø, som fremmer trivsel og læring. Det er det veldig mange barn som ikke har akkurat nå, sier Raja. Han forventer at kunnskapsministeren setter kampen mot mobbing øverst på sin pri-liste. Venstretoppen og familiefaren som selv hadde en vanskelig oppvekst i Oslo – konstaterer at det er mange piler som peker i feil retning i skolen for tiden.  – Mobbingen øker, ferdighetene blir dårligere, motivasjonen synker, og frafallet står i fare for å øke. I stedet for å bruke tid på å løsninger på disse problemene er regjeringen mest opptatt av å forby mobiler og russegensere, kritiserer Raja fra Venstre – et parti som selv satt med kunnskapsministeren (Guri Melby) i årene før Støre-regjeringen overtok.  Frps Himanshu Gulati sitter i likhet med Raja i opposisjon i Stortingets utdanningskomité. Han mener de nye mobbetallene fra Elevundersøkelsen er en varslet katastrofe og et stort samfunnsproblem - snart ti år etter at VG avslørte Odin-saken. Frps stortingsgruppe har hentet innspill fra Skole-Norge om mobbing og vold i lengre tid. – Vi har fått et klart inntrykk av at regelverket som er ment å beskytte elevene står i veien for å ta tak i utfordringer som mobbing og vold i skolen. Mange lærere er redde for å gripe inn i alvorlige saker av frykt for å bli anklaget for krenkelse av eleven, sier Gulati, Dagens opplæringslovs med paragraf 9 A-5 er ment for å beskytte elevene, men Gulati mener den i praksis har ført til at mange lærere ikke tør å ta tak i uakseptable situasjoner i skolen. – Vi kan ikke leve med en handlingslammelse hvor enkeltelever med store atferdsutfordringer får ødelegge læringsmiljøet og trivselen til medelever, grunnet skolelederes manglende virkemidler, sier Gulati. SV-nestleder Torgeir Knag Fylkesnes mener det er på tide at ordet «samfunnsproblem» brukes om mobbeøkningen. – Det er til å bli mørk i sjela av at så mange opplever mobbing, og at så mange står alene om det. Dette er et samfunnsproblem med store konsekvenser og må tas tak i av regjeringa raskt før det får sette seg ytterligere, krever SV-toppen. Tove Gundersen i Rådet for psykisk helse, mener det er livsviktig at mobbing som tema bare gjentas og gjentas. – Forebygging er åpenhet rundt temaet, og det å sikre at vi får kunnskap om hva det fører til av konsekvenser. Mange er plaget og tør ikke fortelle – det må starte med erkjennelse og støtte for at det er farlig å vente med å betro seg til noen, erfarer Gundersen. Hennes råd til både barn og voksne som blir mobbet, er å snakke med en de har tillit til.  – Vi må sikre at alle miljøer tar tak i årsaker og erkjenner at nå må det åpnes opp om tematikken og gjøres mye mer – fra barnehagen til arbeidsplassen. Foreldre må si ifra til ungene sine at det kan skje med alle.
Økning i mobbing blant barn og unge gir senere økning i angst og depresjoner, advarer Rådet for psykisk helse. Stortingspolitikere forventer at kunnskapsministeren setter kampen mot mobbing høyere på sin prioriteringsliste. Frp vil ha endringer i opplæringsloven for å ta tak i mobbing og vold i skolene. Råd for psykisk helse oppfordrer til mer åpenhet, erkjennelse og støtte til de som blir mobbet.